Covid-19-statistieke: Net meer as 1 000 nuwe gevalle(Argieffoto: Unsplash) Altesame 1 094 nuwe gevalle van Covid-19 is aangemeld, wat die getal laboratoriumbevestigde gevalle landwyd op 3 642 905 te staan bring. Altesame 3 508 249 mense het reeds van die virus herstel, ŉ koers van 96,3%. Volgens die Nasionale Instituut vir Oordraagbare Siektes (Nios) is daar 37 406 aktiewe gevalle landwyd. Net drie sterftes is in die 24 tot 48 uur voor die verslag aangemeld, hoewel altesame 254 vorige sterftes nou by die syfer bygewerk is. Die algehele sterftekoers staan op 97 250. Nuwe gevalle daal steeds. Die getal nuwe gevalle wat positief is, staan nou op 6,9%, laer as die 8,1% van ŉ dag tevore. Die sewedaggemiddeld is nou 8,2%, ook laer as die 8,3% van die vorige dag. Maandag is 15 930 laboratoriumtoetse vir Covid-19 gedoen. Die meeste nuwe positiewe gevalle is steeds in Gauteng (44%), gevolg deur die Wes-Kaap (16%), KwaZulu-Natal (13%), Mpumalanga (10%), Noordwes (6%), die Vrystaat en Limpopo (4% elk), die Oos-Kaap (3%) en die Noord-Kaap (1%). Tans word 3 967 mense met Covid-19 in hospitale behandel, nadat 44 mense sedert die vorige verslag met die virus opgeneem is. Volgens die departement van gesondheid is 63 764 dosisse van die entstof Maandag toegedien.